ຄົນທຸກຍາກ, ຜູ້ມີບັດປະກັນສຸຂະພາບໄດ້ຮັບຜົນປະໂຫຍດ ຈາກການປັບປຸງ ລາຄາການບໍລິການ ດ້ານສາທາລະນະສຸກ
(ທ່ານນາງລັດຖະມົນຕີວ່າການກະຊວງ
ສາທາລະນະສຸກຫວຽດນາມ ຫງວຽນທິກິມຕຽນ)
ແຕ່ວັນທີ 15/11 ຈະມາເຖິງ, ຕາຕະລາງລາຄາການບໍລິການສາທາລະນະສຸກໃໝ່ຂອງຫວຽດນາມ ໄດ້ນຳໃຊ້ລວມໃນທົ່ວປະເທດຢ່າງເປັນທາງການ, ໃນນັ້ນມີ 1.800 ການບໍລິການດ້ານສາທາລະນະສຸກໄດ້ດັດປັບເພີ່ມຂຶ້ນແຕ່ 2 – 7 ເທົ່າ. ຕາຕະລາງລາຄາດັ່ງກ່າວໄດ້ນຳໃຊ້ໃຫ້ທັງປີ 2016, ປະກອບສ່ວນຍົກສູງຄຸນນະພາບການກວດ, ປິ່ນປົວພະຍາດ, ພ້ອມທັງຊ່ວຍໃຫ້ຄົນທຸກຍາກ ໄດ້ຊົມໃຊ້ບັນດາການບໍລິການກວດ, ປິ່ນປົວພະຍາດເຕັກນິກສູງ.
ເລື່ອງປັບປຸງລາຄາການບໍລິການສາທາລະນະສຸກຄັ້ງນີ້ ແມ່ນປະຕິບັດຕາມກົດໝາຍວ່າດ້ວຍປະກັນໄພ (ສະບັບປັບປຸງ), ໃນນັ້ນກຳນົດວ່າ ລະຫວ່າງກະຊວງການເງິນ, ສາທາລະນະສຸກ ຕ້ອງປະກາດໃຊ້ຈົດໝາຍທາງການກ່ຽວກັບການດັດປັບຢ່າງເປັນເອກະພາບສຳລັບລາຄາການບໍລິການຢູ່ບັນດາໂຮງໝໍທີ່ມີຂອບຂະໜາດຄືກັນໃນທົ່ວປະເທດ. ພ້ອມກັນນັ້ນ, ມະຕິເລດທີ 63 ຂອງຄະນະບໍລິຫານງານສູນກາງພັກກອມມູນິດຫວຽດນາມ ຊຸດທີ 11 ກໍສະເໜີໃຫ້ດັດປັບລາຄາການບໍລິການດ້ານສາທາລະນະສຸກຕາມທິດ ຄິດໄລ່ຢ່າງຖືກຕ້ອງ, ຄົບຖ້ວນ, ໂອນງົບປະມານຂອງລັດ ຈາກການສະໜອງໃຫ້ໂຮງໝໍ ໄປສູ່ການຊື້ບັດປະກັນສຸຂະພາບໃຫ້ຄົນທຸກຍາກ ແລະ ຜູ້ນອນໃນເປົ້າໝາຍນະໂຍບາຍ. ດຳລັດເລກທີ 16 ຂອງລັດຖະບານທີ່ປະກາດໃຊ້ໃນເດືອນ 02/2015 ກໍເນັ້ນໜັກເຖິງເລື່ອງມອບສິດເປັນເຈົ້າໃຫ້ແກ່ບັນດາໂຮງໝໍ ແລະ ດັດປັບລາຄາດ້ານສາທາລະນະສຸກນັບແຕ່ປີ 2015.
ໃນສະເພາະໜ້າ, ລາຄາການບໍລິການດ້ານສາທາລະນະສຸກພຽງດັດປັບສຳລັບບັນດາຄົນເຈັບທີ່ມີບັດປະກັນສຸຂະພາບເທົ່ານັ້ນ. ທ່ານນາງລັດຖະມົນຕີວ່າການກະຊວງສາທາລະນະສຸກຫວຽດນາມ ຫງວຽນທິກິມຕຽນ ຢືນຢັນວ່າ: ເມື່ອດັດປັບລາຄາການບໍລິການດ້ານສາທາລະນະສຸກ, ຄົນທຸກຍາກ, ຜູ້ມີບັດປະກັນສຸຂະພາບໄດ້ຮັບຜົນປະໂຫຍດຫຼາຍຢ່າງ. ຍ້ອນໃນປະຈຸບັນ, ຕາມກົດໝາຍວ່າດ້ວຍປະກັນສຸຂະພາບ (ສະບັບປັບປຸງ), ຄົນທຸກຍາກໄດ້ຮັບການໜູນຊ່ວຍຈາກລັດຊື້ບັດປະກັນໄພ 100%, ລາຍຈ່າຍປະກັນສຸຂະພາບທຸກລາຍການ ໄດ້ຮັບການໜູນຊ່ວຍ 100%. ສຳລັບບັນດາເປົ້າໝາຍນະໂຍບາຍ, ເດັກນ້ອຍມີອາຍຸຕຳກວ່າ 6 ປີ, ປະຊາຊົນບັນດາເຜົ່າສ່ວນໜ້ອຍ ແລະ ປະຊາຊົນຢູ່ເຂດທະເລໝູ່ເກາະ, ເຂດຫ່າງໄກຊອກຫີຼິກ ກໍໄດ້ຮັບການໜູນຊ່ວຍເຊັ່ນດຽວກັນກັບຄົນທຸກຍາກ.
ກະຊວງສາທາລະນະສຸກ ພວມປະຕິບັດບັນດາມາດຕະການຢ່າງຄົບຊຸດເພື່ອຍົກສູງຄຸນນະພາບການກວດ, ປິ່ນປົວພະຍາດ. ເລື່ອງເພີ່ມລາຄາການບໍລິການກວດ, ປິນປົວພະຍາດ ພ້ອມກັບການມອບສິດເປັນເຈົ້າໃຫ້ແກ່ບັນດາໂຮງໝໍ ຈະສ້າງກຳລັງແກ່ງແຍ້ງຢ່າງສະເໝີພາບລະຫວ່າງບັນດາຮາກຖານສາທາລະນະສຸກພາກລັດ ແລະ ເອກະຊົນ, ແນ່ນອນວ່າ ສິ່ງດັ່ງກ່າວຈະເຮັດໃຫ້ຄຸນນະພາບການກວດ, ປິ່ນປົວພະຍາດດ້ານສາທາລະນະສຸກຈະນັບມື້ນັບດີກວ່າ.
(ແຫຼ່ງຄັດຈາກ VOV)